
Samo nekoliko kilometara i petnaestak minuta vožnje ponekad nas dijeli od sasvim drukčije provedenog radnog dana. Učitelji i djelatnici OŠ Nedelišće 5. su listopada obilježili svoj dan na zanimljiv i aktivan način. 
Osim što smo u trenucima predaha mogli uživati u druženju boraveći u besprijekorno uređenom okolišu Accredo centra u Zasadbregu, veći dio dana proveden je u sportskim aktivnostima. Jedan dio ekipe bio je sklon paintballu, dok je drugi dio sudjelovao u timskim igrama. U nekim igrama smo se već okušali, neke su nam bile nove, ali jednako zanimljive i uzbudljive čemu u prilog idu i glasni povici bodrenja u najnapetijim trenucima. Osim aktivnosti, ovaj tip druženja ima i prednost što povezuje ljude u ekipe koje im možda ne bi bile prvi izbor i tako nas „prisile“ da se zbližimo i povežemo i s drugim kolegama. Ponekad se nasumice odabrani timovi pretvore u odlične slučajnosti. Nakon što su nas uigrani i posloženi voditelji izmorili, uživali smo u okrijepi – zasluženom ručku i piću. 
I na kraju, ono najvažnije nije pobjeda pojedinog tima, ni slatka natezanja i pregovori oko „sumnjivog“ bodovanja. Unatoč našim različitostima, od predmeta koje predajemo do tjelesne forme u kojoj jesmo ili nismo, karaktera koji su ovakvi ili onakvi - najvažnija je kolegijalnost, dobri duh zajedništva i neodustajanja, pokušaja i pogreške, bodrenja i poticanja i kad nam ne ide ili nenamjerno „zeznemo“ ekipu za bod. Takve stvari nas čvršće povezuju i čine ovakav dan ugodnim i vrijednim pamćenja -  iako nismo „mrdnuli“ puno dalje od školskog dvorišta. 

